**Likumprojekta “Grozījumi Pievienotās vērtības nodokļa likumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta mērķis ir cīņa pret krāpšanos PVN jomā. Ar šo likumprojektu ir plānots paplašināt VID tiesības izslēgt reģistrētu PVN maksātāju no VID PVN maksātāju reģistra, noteikt stingrākus kritērijus īpašā PVN režīma preču importa darījumos atļaujas iegūšanai un paredzēt reģistrēta PVN maksātāja atbildību par informācijas nesniegšanu VID par darījuma norisi.Likumprojekts spēkā stājas parastā likumdošanas kārtībā. |
| **I. Tiesību akta projekta izstrādes nepieciešamība** |
| 1. |  Pamatojums | Likumprojekts “Grozījumi Pievienotās vērtības nodokļa likumā” (turpmāk – likumprojekts) ir izstrādāts, lai izpildītu Ministru kabineta 2018.gada 23.oktobra protokola Nr.49 56.§ “Latvijas Republikas nostājas projekts uz Eiropas Komisijas 2018.gada 24.septembra papildu formālo paziņojumu pārkāpuma procedūras lietā Nr.2018/2149” 5.punktā doto uzdevumu, lai cīnītos pret negodprātīgiem nodokļu maksātājiem un pievienotās vērtības nodokļa (turpmāk – PVN) krāpniecību, Finanšu ministrijai izstrādāt Pievienotās vērtības nodokļa likumā grozījumus, kas stātos spēkā ar 2019.gada 1.jūliju un kas paredzētu plašākas tiesības Valsts ieņēmumu dienestam (turpmāk – VID) reģistrētus PVN maksātājus izslēgt no VID PVN maksātāju reģistra, noteiktu stingrākus kritērijus īpašajam PVN režīmam preču importa darījumos, veicinātu reģistrēta PVN maksātāja pienākuma izpildi sniegt VID informāciju par darījumu norisi. |
| 2. | Pašreizējā situācija un problēmas, kuru risināšanai tiesību akta projekts izstrādāts, izstrādātā tiesiskā regulējuma mērķis un būtība | 1. Īpašs PVN režīms preču importa darījumos ir tā saukā PVN piemērošanas izvēles norma, kura nosaka, ka, izlaižot preces brīvam apgrozījumam, reģistrētam PVN maksātājam, kurš ir saņēmis attiecīgu atļauju, ir tiesības atlikt PVN samaksu valsts budžetā, līdz brīdim, kad iesniedzama PVN deklarācija par attiecīgo taksācijas periodu. Ieviešot šādu PVN piemērošanas izvēles normu, katra Eiropas Savienības dalībvalsts ir tiesīga noteikt tās piemērošanu un tvērumu.No visiem veiktiem importa darījumiem Latvijā apmēram 87% gadījumos piemēro īpašo PVN režīmu preču importa darījumos. Pašlaik[[1]](#footnote-1) īpašā PVN režīma preču importa darījumos atļaujas ir izsniegtas 3 927 reģistrētiem PVN maksātājiem.VID nodokļu administrēšanas pasākumu rezultātā konstatēja, ka īpašais PVN režīms preču importa darījumos ir kļuvis par instrumentu reģistrētu PVN maksātāju negodprātīgas, krāpnieciskas darbības mērķiem.Uz 2018.gada 31.decembri kopējais nodokļu parāds, kas lielāks par 1 430 *euro*, ir 272 reģistrētiem PVN maksātājiem, kuriem izsniegta atļauja piemērot īpašo PVN režīmu preču importa darījumos, sastādot 4,5 milj. *euro*, t.sk., PVN parāds ir 2,1 milj. *euro*. Reģistrēto PVN maksātāju, kuriem ir izsniegta atļauja piemērot īpašo PVN režīmu preču importa darījumos, biežākais izslēgšanas no VID PVN maksātāju reģistra iemesls (t.i., 45 % gadījumos) ir PVN deklarāciju neiesniegšana.Laika periodā no 2017.gada 1.janvāra līdz 2018.gada 30.jūnijam VID PVN maksātāju reģistrā ir 258 reģistrēti PVN maksātāji, kuri ir saņēmuši atļauju piemērot īpašo PVN režīmu preču importa darījumos, no kuriem VID ātrās brīdināšanas riski ir konstatēti 53 jaunreģistrētiem PVN maksātājiem.2017.gadā reģistrētiem PVN maksātajiem, kuriem ir piešķirta atļauja piemērot īpašo PVN režīmu preču importa darījumos, ir veikti 46 nodokļu auditi, papildus aprēķinot PVN 7,3 milj. *euro* apmērā*.* Audita laikā 74% reģistrētu PVN maksātāju ir konstatētas “labuma guvēja”[[2]](#footnote-2) vai “bufera”[[3]](#footnote-3) pazīmes, līdz ar to secināms, ka minētie reģistrētie PVN maksātāji apzināti iesaistījušies krāpnieciskajās shēmās ar nolūku gūt labumu, samazinot aprēķināto valsts budžetā maksājamo PVN summu. Tādēļ pastāv būtisks PVN nenomaksas risks valsts budžetā, un ir pārskatāmi Pievienotās vērtības nodokļa likuma 85.panta ceturtajā daļā noteiktie kritēriji īpašā PVN režīma atļaujas saņemšanai, lai samazinātu šīs normas izmantošanu krāpnieciskos nolūkos. Līdz ar to, lai ierobežotu īpašā PVN režīma preču importa darījumos izmantošanu krāpnieciskas darbības mērķiem, nepieciešams pārskatīt un noteikt stingrākus kritērijus, lai saņemtu, apturētu un anulētu atļauju piemērot īpašo PVN režīmu preču importa darījumos, un ir nepieciešams veikt grozījumus PVN tiesību aktos (tai skaitā Pievienotās vērtības nodokļa likumā).2. Pievienotās vērtības nodokļa likums paredz gadījumus, kad reģistrēts PVN maksātājs tiek izslēgts no VID PVN maksātāju reģistra: pēc reģistrēta PVN maksātāja iniciatīvas vai pēc VID iniciatīvas, realizējot likumā noteiktās VID pilnvaras.2.1. Lai gan reģistrēts PVN maksātājs ir tiesīgs pats iesniegt pamatotu iesniegumu par izslēgšanu no VID PVN maksātāju reģistra, ir konstatēti 5 154 reģistrēti PVN maksātāji, kuri pēdējos 12 mēnešus ir iesnieguši PVN deklarācijas, neuzrādot ar PVN apliekamus darījumus vai darījumus, ar kuriem tiek īstenotas priekšnodokļa atskaitīšanas tiesības. VID šiem reģistrētiem PVN maksātājiem nosūtījis vēstuli ar lūgumu izvērtēt nepieciešamību būt VID PVN maksātāju reģistrā. 629 reģistrētie PVN maksātāji ir informējuši VID, ka ir nepieciešamība būt reģistrētiem PVN maksātājiem, 1 105 reģistrētie PVN maksātāji lūdza tos izslēgt no VID PVN maksātāju reģistra, savukārt 3 420 reģistrētie PVN maksātāji nav snieguši atbildi VID.Lai neveidotos situācija, kad valsts budžets ir neaizsargāts, jo ļaunprātīgā nolūkā tiek izmantoti tādu reģistrētu PVN maksātāju PVN reģistrācijas numuri, kuri nav nekādā veidā reaģējuši uz VID lūgumu izvērtēt nepieciešamību būt VID PVN maksātāju reģistrā, ir nepieciešams veikt preventīvu pasākumu. Tādējādi ir ierosināts papildināt Pievienotās vērtības nodokļa likumu ar jaunu pārejas noteikumu punktu, kas paredz VID pienākumu likumprojektā noteiktajā laika periodā izslēgt tādus reģistrētus PVN maksātājus no VID PVN maksātāju reģistra, kuri ir reģistrēti VID PVN maksātāju reģistrā vismaz 12 kalendāra mēnešus, bet PVN deklarācijās par pēdējiem 12 kalendāra mēnešiem nav norādījuši nevienu darījumu. VID 2017.gadā 967 gadījumos un 2018.gadā 776 gadījumos lēmumu par reģistrētā PVN maksātāja izslēgšanu no VID PVN maksātāju reģistra paziņoja, nosūtot pa pastu. Tādēļ VID, īstenojot vienreizējo preventīvo pasākumu, izslēdzot tos reģistrētus PVN maksātājus (izņemot PVN grupu), kuri ilgstoši PVN deklarācijās nebija uzrādījuši nevienu darījumu, lēmumu var paziņot, saskaņā ar spēkā esošajiem lēmuma paziņošanas veidiem - nosūtot pa pastu vai elektroniski, izmantojot VID elektroniskās deklarēšanas sistēmu, ja reģistrēts PVN maksātājs ir VID elektroniskās deklarēšanas sistēmas lietotājs.2.2. Pēc VID sniegtajiem datiem par 2017.gadu tika konstatēti 553 reģistrēti PVN maksātāji, kuri trīs mēnešus bija iesnieguši PVN deklarācijas, neuzrādot darījumus ar kuriem tiek īstenotas priekšnodokļa atskaitīšanas tiesības, bet vēlāk deklarēja kopējo darījumu vērtību mēnesī virs 70 000 *euro.* Tādējādi atbilstoši VID vērtējumam 2017.gadā un 2018.gada pirmajā pusgadā radot PVN zaudējumus valsts budžetam 40,8 milj.*euro* apmērā.Tādēļ, lai novērstu negodprātīgu reģistrētu PVN maksātāju rīcību, ir nepieciešams paplašināt VID tiesības izslēgt reģistrētu PVN maksātāju no VID PVN maksātāju reģistra, ja tas iepriekšējos vismaz sešus kalendāra mēnešus PVN deklarācijā nav uzrādījis nevienu darījumu. Priekšlikums noteikt VID tiesības nevis pienākumu veikt reģistrētu PVN maksātāju izslēgšanu no VID PVN maksātāju reģistra radīs iespēju VID veikt padziļinātu reģistrēta PVN maksātāja saimnieciskās darbības izvērtējumu un tikai pārkāpuma gadījumā izslēgt no VID PVN maksātāju reģistra. Līdzīgi kā jau ir noteikts Pievienotās vērtības nodokļa likumā, VID, konstatējot, ka reģistrēts PVN maksātājs iepriekšējos vismaz sešus kalendāra mēnešus PVN deklarācijās nav norādījis nevienu darījumu, nosūta rakstveida brīdinājumu ar lūgumu sniegt faktiskās situācijas skaidrojumu, nosakot termiņu ne mazāku par 12 darbdienām. Ja minētajā termiņā reģistrēts PVN maksātājs nesniedz pieprasīto informāciju vai sniedz informāciju, kuru VID izvērtējot konstatē risku par PVN nomaksu, VID amatpersonas atkārtoti vērtē rīcībā esošo informāciju un pamatotu aizdomu gadījumā var izslēgt reģistrētu PVN maksātāju no VID PVN maksātāju reģistra. Vienlaikus Pievienotās vērtības nodokļa likumā ir nepieciešams noteikt rīcību gadījumā, kad reģistrēts PVN maksātājs, kurš ir izslēgts no VID PVN maksātāju reģistra, vēlas atkārtoti reģistrēties VID PVN maksātāju reģistrā, paredzot pienākumus reģistrētam PVN maksātājam iesniegt pilnīgu un pamatotu informāciju par vēlmi veikt saimniecisko darbību.3. Pamatojoties uz VID novērojumiem, ir konstatēts, ka reģistrētiem PVN maksātājiem, kuru patiesais saimnieciskās darbības veikšanas mērķis ir saistīts ar valsts budžeta līdzekļu - PVN izkrāpšanu vai ar izvairīšanos no nodokļu nomaksas, ir raksturīga amatpersonu maiņa, it īpaši pēdējā laikā iesaistot personas no Latvijai tuvējām kaimiņvalstīm: Lietuvas, Polijas un Čehijas. Amatpersonu nomaiņa atkarībā no situācijas notiek uzreiz pēc reģistrācijas VID PVN maksātāju reģistrā vai pēc nokļūšanas VID redzeslokā, kad tiek uzsākti dažādi nodokļu administrēšanas pasākumi. Tādēļ, lai cīnītos ar PVN izkrāpšanu no valsts budžeta, ir nepieciešams noteikt Pievienotās vērtības nodokļa likumā plašākas VID tiesības, veicot situācijas faktisko apstākļu izvērtējumu, izslēgt reģistrētu PVN maksātāju no VID PVN maksātāju reģistra, ja tas, neuzsākot saimnieciskās darbības veikšanu, veic visu amatpersonu nomaiņu, kā arī gadījumos, kad reģistrēts PVN maksātājs veic visu amatpersonu maiņu uz personām, kas nav Latvijas Republikas pilsoņi vai pastāvīgie iedzīvotāji, un ja VID konstatē risku par PVN nomaksu, kā rezultātā varētu tikt radīti zaudējumi valsts budžetam. Ar terminu “Latvijas Republikas pastāvīgie iedzīvotāji” ir saprotams to iedzīvotāju loks, kuru pastāvīgā dzīvesvieta[[4]](#footnote-4) ir Latvijā, tai skaitā arī ārzemnieki[[5]](#footnote-5) Imigrācijas likuma izpratnē.Līdzīgi kā jau ir noteikts Pievienotās vērtības nodokļa likumā, VID, konstatējot, ka, neuzsākot saimnieciskās darbības veikšanu, reģistrēts PVN maksātājs, veic visu amatpersonu nomaiņu, vai reģistrēts PVN maksātājs savas saimnieciskās darbības laikā veic visu amatpersonu nomaiņu uz personām, kas nav Latvijas Republikas pilsoņi vai pastāvīgie iedzīvotāji, nosūta rakstveida brīdinājumu ar lūgumu sniegt faktiskās situācijas skaidrojumu un aicina amatpersonas ierasties uz interviju, nosakot termiņu ne mazāku par 12 darbdienām. Ja minētajā termiņā reģistrēts PVN maksātājs sniedz pieprasīto informāciju un notikušas amatpersonu intervijas, tomēr, izvērtējot rīcībā esošo informāciju, ir pamatotas bažas par PVN nomaksu, VID ir tiesības izslēgt reģistrētu PVN maksātāju no VID PVN maksātāju reģistra. Tāpat, ja reģistrēts PVN maksātājs nesniedz pieprasīto informāciju vai sniedz nepamatotu vai nepatiesu informāciju un nav notikušas amatpersonu intervijas, VID pēc padziļinātā situācijas izvērtējuma ir tiesības izslēgt reģistrētu PVN maksātāju no VID PVN maksātāju reģistra. Vienlaikus Pievienotās vērtības nodokļa likumā ir nepieciešams noteikt rīcību gadījumos, kad reģistrēts PVN maksātājs, kurš ir izslēgts no VID PVN maksātāju reģistra, vēlas atkārtoti reģistrēties VID PVN maksātāju reģistrā, paredzot pienākumus reģistrētam PVN maksātājam nomainīt vismaz vienu amatpersonu uz personu, kas ir Latvijas Republikas pilsonis vai pastāvīgais iedzīvotājs, ja VID reģistrēto nodokļa maksātāju izslēdza no VID PVN maksātāju reģistra dēļ apstākļa, ka reģistrēts PVN maksātājs veica visu amatpersonu nomaiņu uz personām, kas nav Latvijas Republikas pilsoņi vai pastāvīgie iedzīvotāji, un sniegt pilnīgu un pamatotu informāciju par vēlmi veikt saimniecisko darbību, ja, neuzsākot saimnieciskās darbības veikšanu, veica visu amatpersonu nomaiņu.Saskaņā ar Eiropas Savienības Pamattiesību hartā noteikto, ievērojot Līguma par Eiropas Savienību un Līguma par Eiropas Savienības darbību piemērošanas jomu un neskarot tajos paredzētos īpašos noteikumus, ir aizliegta jebkāda diskriminācija pilsonības dēļ, t.sk., atšķirīga attieksme attiecībā uz tiesībām dibināt un vadīt uzņēmumus ar tādiem pašiem nosacījumiem kā konkrētās valsts pilsoņiem. Tomēr minētais atšķirīgas attieksmes aizlieguma princips nav absolūts un atsevišķos gadījumos tas varētu būt pieļaujams, tostarp arī nodokļu tiesībās.[[6]](#footnote-6) Arī Satversmē ietvertā vienlīdzības principa kontekstā tiek atzīts, ka atšķirīga attieksme divās salīdzināmās situācijās ir attaisnojama tikai tad, ja ir izpildīti trīs nosacījumi: pirmkārt, tai ir saprātīgi iemesli, otrkārt, tai ir leģitīms mērķis un, treškārt, tā ir samērīga.[[7]](#footnote-7) Cīnoties par valsts budžeta aizsargāšanu no krāpniecības, dalībvalsts var paredzēt tādus administrēšanas un kontroles pasākumus, kas valsts ieskatā ir efektīvi, apkarojot konkrētās PVN izkrāpšanas shēmas. Viens no VID pienākumiem ir kontrolēt nodokļu, nodevu, kā arī citu valsts noteikto maksājumu aprēķināšanas un maksāšanas pareizību.[[8]](#footnote-8) Tādēļ prasība nomainīt vismaz vienu amatpersonu uz personu, kas ir Latvijas Republikas pilsonis vai pastāvīgais iedzīvotājs, ir iestrādāta ar mērķi mazināt krāpšanos PVN jomā. Nosakot VID tiesības izslēgt reģistrētu PVN maksātāju no VID PVN maksātāju reģistra, ja tas savas saimnieciskās darbības laikā veic visu amatpersonu nomaiņu uz personām, kas nav Latvijas Republikas pilsoņi vai pastāvīgie iedzīvotāji, netiek paredzēts vispārējs aizliegums personai, kas nav Latvijas Republikas pilsonis vai pastāvīgais iedzīvotājs, ieņemt amatus vai veikt saimniecisko darbību Latvijā. Reģistrēta PVN maksātāja izslēgšana no VID PVN maksātāju reģistra nenotiks automātiski, bet tikai pēc VID padziļināta izvērtējuma un pamatotu aizdomu gadījumā, konstatējot risku par PVN nomaksu, tādēļ uzskatāms, ka Lisabonas līgums, ar ko groza līgumu par Eiropas Savienību un Eiropas Kopienas dibināšanas līgumu, netiek pārkāpts, un minētās prasības iekļaušana Pievienotās vērtības nodokļa likumā ir samērīga. Minētā regulējuma būtība ir iegūt informāciju no jaunieceltajām amatpersonām par plānoto saimniecisko darbību un mērķiem turpināt to kā reģistrētam PVN maksātājam. Savukārt paredzētā ierobežojuma mērķis ir preventīvs un nodrošina PVN krāpšanas apkarošanas kontroli, lai nodrošinātu personas sasniedzamību VID, ja tā veic vai plāno veikt saimniecisko darbību, kuras rezultātā varētu rasties PVN nomaksas valsts budžetā pienākums. VID rīcībā nav citu, mazāk ierobežojošu līdzekļu, kā varētu preventīvi, pirms tiek nodarīti zaudējumi valsts budžetam, ierobežot izkrāpšanu PVN jomā, jo VID var vērtēt tikai sasniedzamas personas saimnieciskās darbības mērķi un nolūkus, kādos persona ir nolēmusi ieņemt konkrēto reģistrētā PVN maksātāja amatu. Turklāt VID var īstenot savas tiesības izslēgt reģistrētu PVN maksātāju no VID PVN maksātāju reģistra tikai gadījumā, ja tas nesniedz skaidrojumu par saimnieciskās darbības neuzsākšanu un nav notikušas amatpersonu intervijas, vai, ja no saņemtā skaidrojuma vai notikušās intervijas ir konstatējami nodokļu nenomaksas riski. Tādējādi ierobežojums (izslēgšana no VID PVN maksātāju reģistra), kas tiek piemērots tikai situācijā, kad reģistrētais PVN maksātājs nevarēs sniegt loģisku skaidrojumu par tā plānoto saimniecisko darbību, ir samērīgs salīdzinājumā ar visas sabiedrības interesēm iekasēt normatīvajos aktos noteiktos nodokļus.Papildus atzīmējam, ka amatpersonu intervijas klātienē jau šobrīd sekmīgi tiek īstenotas, novēršot to, ka VID PVN maksātāju reģistrā tiek reģistrētas personas bez noteiktas dzīvesvietas, vai citas personas par samaksu trešo personu interesēs. Viena no tipiskām PVN krāpšanās shēmām, kad PVN nomaksas pienākums valsts budžetam tiek pārcelts uz faktiski fiktīvu uzņēmumu, kura amatpersona nav Latvijas rezidents un pat nav informēta, ka ir amatpersona. Šādas PVN krāpšanās shēmas rezultātā tiek nodarīti zaudējumi valsts budžetam lielā apmērā, bet amatpersonas saistība ar šo reģistrēto PVN maksātāju un fakts, ka amatpersona zināja vai viņai vajadzēja zināt, ka reģistrētais PVN maksātājs iesaistīts PVN izkrāpšanā, ir grūti pierādāms.4. Lai pamatotu aizdomu gadījumos pārliecinātos par reģistrēta PVN maksātāja darījumu norisi, VID veic nodokļu administrācijas kontroli – atsevišķu darījumu novērošanu. Tomēr nodokļu administrācijas praksē regulāri ir sastopami gadījumi, kad negodprātīgie reģistrētie PVN maksātāji neievēro VID prasības un neinformē par darījumu norises vietu un laiku, tādējādi liedzot VID pārliecināties par faktisku darījuma norisi, bet vēlāk deklarējot veiktos darījumus. Saskaņā ar VID datiem 2017.gadā un līdz 2018.gada 20.decembrim vēstule par plānoto novērošanu tika nosūtīta 213 reģistrētiem PVN maksātājiem. Tie reģistrētie PVN maksātāji, kuri pēc VID vēstules saņemšanas nav informējuši par darījumu veikšanu, PVN deklarācijās norādīja kopējo darījumu vērtību 1 383,9 tūkst. *euro* apmērā, tas ir, PVN 290,6 tūkst. *euro* apmērā. No minētajiem 213 reģistrētiem PVN maksātājiem 78 PVN maksātāji, kuriem netika veikta novērošana, ir izslēgti no VID PVN maksātāju reģistra. Šie 78 PVN maksātāji pēc vēstules par novērošanas veikšanu saņemšanas nākošajos mēnešos PVN deklarācijās norādīja kopējo darījumu vērtību par 69 554,7 tūkst. *euro* jeb 77% mazāku nekā pirms vēstules saņemšanas, t.i., par 14 606,5 tūkst. *euro* mazāku PVN.Lai gan Latvijas Administratīvo pārkāpumu kodeksa 159.9pantā ir paredzēts sods par nesadarbošanos ar nodokļu administrācijas amatpersonām, kurš tiek piemērots gadījumos, kad persona nav informējusi VID par darījuma norises vietu un laiku, tomēr ir konstatēts, ka šī soda sankcija ir neefektīva un tā piemērošana nemaina reģistrētā PVN maksātāja attieksmi pret informācijas sniegšanu VID. Turklāt VID ir konstatējis, ka gadījumos, kad reģistrētais PVN maksātājs nav izpildījis tā pienākumu informēt VID par darījuma norisi, ir augsts PVN krāpniecības risks. Lai tiktu pasargāts valsts budžets no PVN krāpniecības un tiktu sasniegts soda preventīvā rakstura efekts, Pievienotās vērtības nodokļa likumā ir nepieciešams paredzēt reģistrētā PVN maksātāja atbildību par VID lūgtās informācijas par darījuma norises vietu un laiku nesniegšanu darījumu novērošanas veikšanas nolūkā, tādējādi likumprojekta 6.pantā paredzot piemērot soda naudu 21% apmērā no šīs darījuma vērtības. VID kontroles (novērošanas) laikā, lielākoties, tiek novēroti darījumi, kuriem ir piemērojama PVN standartlikme. Tādēļ uzskatāms, ka soda naudas procentu apmērs ir samērīgs, un veicinās reģistrētu PVN maksātāju vēlmi izpildīt ar normatīvajiem aktiem noteikto pienākumu, informējot VID par darījuma veikšanu.Likumprojekta mērķis ir cīņa pret krāpšanos PVN jomā, dodot VID tiesības konkrētos gadījumos izslēgt reģistrētu PVN maksātāju no VID PVN maksātāju reģistra un nosakot papildus jaunus kritērijus īpašā PVN režīma preču importa darījumos atļaujas saņemšanai. |
| 3. | Projekta izstrādē iesaistītās institūcijas un publiskas personas kapitālsabiedrības | Projekta izstrādē ir iesaistīta Finanšu ministrija un VID. |
| 4. | Cita informācija | Nav |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta tiesiskais regulējums ietekmēs reģistrētus PVN maksātājus, kuri:1) veic preču importu, piemērojot īpašo PVN režīmu preču importa darījumos;2) vismaz sešus kalendāra mēnešus PVN deklarācijā nav norādījuši nevienu darījumu;3) neuzsākot saimnieciskās darbības veikšanu, veic visu amatpersonu nomaiņu;4) veiks visu amatpersonu maiņu uz personām, kas nav Latvijas Republikas pilsoņi vai pastāvīgie iedzīvotāji;5) nesniegs nodokļu administrācijas kontrolei (novērošanai) pieprasīto informāciju.Pēc VID datiem 2018.gada 1.decembrī reģistrētu PVN maksātāju skaits ir 83 962. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta ieviešana mazinās ēnu ekonomiku, nodokļu sistēmas ļaunprātīgu izmantošanu, reģistrēto PVN maksātāju pienākumu izpildi, kā rezultātā mazināsies PVN nemaksāšanas risks valsts budžetā.Likumprojektā ietvertajam tiesiskajam regulējumam kopumā ir pozitīva ietekme uz tautsaimniecību ilgtermiņā, jo tiek apkarota PVN krāpniecība un veicināta godīgāka konkurence starp nodokļu maksātājiem.Grozījumi tiešā veidā neskar administratīvo slogu godprātīgiem nodokļu maksātājiem. Administratīvais slogs pieaugs tiem nodokļu maksātājiem, kuri pēc izslēgšanas no VID PVN maksātāju reģistra vēlēsies atkārtoti reģistrēties šajā reģistrā, vai kuriem būs jāsniedz nepieciešamā informācija VID, lai VID varētu izvērtēt pamatotību tā esamībai VID PVN maksātāju reģistrā.Likumprojektā ietvertais tiesiskais regulējums par brīdinājuma nosūtīšanu reģistrētiem PVN maksātājiem gadījumos, kad VID konstatē, ka tas iepriekšējos vismaz sešus kalendāra mēnešus PVN deklarācijās nav norādījis nevienu darījumu, vai reģistrēts PVN maksātājs, neuzsākot saimnieciskās darbības veikšanu, veic visu amatpersonu maiņu, vai reģistrēts PVN maksātājs veic visu amatpersonu maiņu uz personām, kas nav Latvijas Republikas pilsoņi vai pastāvīgi iedzīvotāji, palielinās administratīvo slogu VID. |
| 3. | Administratīvo izmaksu monetārs novērtējums | Likumprojekta administratīvo izmaksu, kas varētu rasties reģistrētiem PVN maksātājiem, monetāru aprēķinu nav iespējams veikt. |
| 4. | Atbilstības izmaksu monetārs novērtējums | Nav |
| 5. | Cita informācija | Nav |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2019 | Turpmākie trīs gadi (*euro*) |
| 2020 | 2021 | 2022 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+1 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+2 gadam | Izmaiņas, salīdzinot ar vidēja termiņa budžeta ietvaru n+2 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | +883 270 |  | +2 119 830 |  | +2 119 830 |  | +2 119 830 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | +883 270 | 0 | +2 119 830 | 0 | +2 119 830 | 0 | +2 119 830 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 |  |  |  |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | +883 270 | 0 | +2 119 830 | 0 | +2 119 830 |  | +2 119 830 |
| 3.1. valsts pamatbudžets | +883 270 | 0 | +2 119 830 | 0 | +2 119 830 | 0 | + 2 119 830 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | ***Stingrāku kritēriju īpašā PVN režīma preču importa darījumos atļaujas iegūšanai noteikšana***Fiskālā efekta aprēķins ir balstīts uz reģistrēto PVN maksātāju datiem, kuriem piešķirtas atļaujas piemērot īpašo PVN režīmu preču importa darījumos: PVN deklarācijās (pēdējo 12 mēnešu periodā - no 2017.gada jūlija līdz 2018.gada augustam) norādīto PVN summu par importētajām precēm un šo PVN maksātāju PVN parādu uz 2018.gada 31.augustu. Pieņemot, ka PVN parāds ir saistīts ar PVN maksātāju rīcībā esošo īpašo nodokļa režīmu preču importa darījumos, tika izveidots algoritms, kura rezultātā ir summētas mazākās vērtības no PVN parāda vai PVN summas par importētajām precēm. Pēc VID aprēķiniem fiskālais efekts, nosakot stingrākus kritērijus īpašā PVN režīma preču importa darījumos atļaujas iegūšanai, indikatīvi tiek novērtēts 2019.gadā **208,96 tūkst.** *euro* apmērā, 2020. – 2022.gadā **501,5 tūkst.** *euro* apmērā katru gadu.[[9]](#footnote-9)***VID tiesību paplašināšana, lai izslēgtu reģistrētu PVN maksātāju no VID PVN maksātāju reģistra, ja tas iepriekšējos vismaz sešus kalendāra mēnešus PVN deklarācijās nav norādījis nevienu darījumu***Fiskālā efekta aprēķins ir balstīts uz riska vērtības noteikšanu no datiem par 553 nodokļu maksātājiem un PVN parāda apmēru uz 2018.gada 31.augustu. No minētajiem 553 nodokļu maksātājiem tika atlasīti 57 reģistrēti PVN maksātāji, kuri 2017.gadā ir snieguši PVN deklarācijas ar 0 vērtībām sešu mēnešu periodā pēc kārtas. No atlasītajiem nodokļu maksātājiem 13 nodokļu maksātāji ir izslēgti no VID PVN maksātāju reģistra ar PVN parādu 172 566 *euro* apmērā jeb vidēji 13 274 *euro* uz vienu PVN maksātāju[[10]](#footnote-10), kas tiek noteikta par riska vērtību. 2018.gadā tika atlasīti 119 reģistrēti PVN maksātāji, kuri periodā no 2018.gada janvāra līdz septembrim sešus mēnešus pēc kārtas ir snieguši PVN deklarācijas ar 0 vērtībām. Attiecinot iegūto riska vērtību uz 119 reģistrētiem PVN maksātājiem mazināmais pakļaušanas risks varētu būt 1 579 130 *euro*. Fiskālais efekts, izslēdzot reģistrētu PVN maksātāju no VID PVN maksātāju reģistra ar likumprojektā minētajām procedūrām varētu būt 10% no mazināmā pakļaušanas riska jeb 157,96 tūkst. *euro* apmērā. Pēc VID aprēķiniem fiskālais efekts indikatīvi tiek novērtēts 2019.gadā **65,82 tūkst.** *euro* apmērā, 2020. – 2022.gadā **157,96** tūkst. *euro* apmērā katru gadu.[[11]](#footnote-11)***VID tiesību paplašināšana, lai izslēgtu reģistrētu PVN maksātāju no VID PVN maksātāju reģistra, ja reģistrēts PVN maksātājs, neuzsākot saimnieciskās darbības veikšanu, veic visu amatpersonu nomaiņu, vai reģistrēts PVN maksātājs veic visu amatpersonu nomaiņu uz personām, kas nav Latvijas Republikas pilsoņi vai pastāvīgie iedzīvotāji***Fiskālā efekta aprēķins ir balstīts uz datiem par 2017.gadā un 2018.gadā reģistrētajiem PVN maksātājiem, kuriem ir veikta amatpersonu maiņa. Pēc VID aplēsēm, analizējot 2017.gadā 109 no VID PVN maksātāju reģistra izslēgto PVN maksātāju PVN parāda summas, potenciālā PVN zaudējumu summa, ko veido šo izslēgto PVN maksātāju nesamaksātais PVN uz vienu gadījumu 2017.gadā, ir 15,31 tūkst. *euro*. Attiecinot nesamaksāto PVN gadījuma vērtību uz 159 potenciālajiem riskantajiem PVN maksātājiem, mazināmais pakļaušanas risks varētu būt 2 433,95 *euro*. Pēc VID aprēķiniem fiskālā ietekme, izslēdzot nodokļu maksātājus no PVN maksātāju reģistra, ja reģistrēts PVN maksātājs PVN deklarācijā nav uzrādījis ar PVN apliekamus darījumus un veic visu amatpersonu maiņu, indikatīvi tiek novērtēta 60% apmērā no mazināmās pakļaušanas riska vērtības. Pēc VID aprēķiniem fiskālais efekts indikatīvi tiek novērtēts 2019.gadā **608,49 tūkst.** *euro* apmērā, 2020. – 2022.gadā **1 460,37 tūkst.** *euro* apmērā katru gadu.[[12]](#footnote-12)***Reģistrēta PVN maksātāja atbildības noteikšana par informācijas nesniegšanu VID par darījuma norisi*** Paredzamo fiskālo ietekmi par informācijas nesniegšanu novērošanai nav iespējams aprēķināt.Fiskālā ietekme uz valsts budžetu, paplašinot VID tiesības konkrētos gadījumos izslēgt reģistrētu PVN maksātāju no VID PVN maksātāju reģistra, ir aprēķināta 2019.gadā +674,31 tūkst *euro* apmērā, 2020., 2021. un 2022.gadā +1 618,33 tūkst. *euro* apmērā katru gadu.Fiskālā ietekme uz valsts budžetu, nosakot papildus jaunus kritērijus īpašā PVN režīma preču importa darījumos atļaujas saņemšanai, ir aprēķināta 2019.gadā +208,96 tūkst. *euro* apmērā, 2020. 2021. un 2022.gadā +501,5 tūkst. *euro* apmērā katru gadu.Kopējā fiskālā ietekme uz budžetu ir 2019.gadā +883,27 tūkst. *euro* apmēra un 2020., 2021. un 2022.gadā +2 119,83 tūkst. *euro* apmērā katru gadu. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav attiecināms |
| 8. Cita informācija | Nav |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Saistībā ar Pievienotās vērtības nodokļa likuma papildināšanu ar soda sankciju darījumu novērošanas gadījumā tiks veikti attiecīgi grozījumi likumā “Par nodokļiem un nodevām”, attiecīgi precizējot definīciju par soda naudu.Nepieciešams veikt grozījumus Ministru kabineta 2013.gada 3.janvāra noteikumos Nr.17 “Pievienotās vērtības nodokļa likuma normu piemērošanas kārtība un atsevišķas prasības pievienotās vērtības nodokļa maksāšanai un administrēšanai”, nosakot stingrākus kritērijus atļaujas īpašā PVN režīma preču importa darījumos apturēšanai un anulēšanai, ņemot vērā Pievienotās vērtības nodokļa likumā veiktos grozījumus attiecībā uz precizētajiem nosacījumiem minētās atļaujas izsniegšanai. |
| 2. | Atbildīgā institūcija | Finanšu ministrija |
| 3. | Cita informācija | Nav |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Padomes 2006.gada 28.novembra direktīva 2006/112/EK par kopējo pievienotās vērtības nodokļa sistēmu. |
| 2. | Citas starptautiskās saistības | Nav |
| 3. | Cita informācija | Nav |
|

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Padomes 2006.gada 28.novembra direktīva 2006/112/EK par kopējo pievienotās vērtības nodokļa sistēmu. |
| A | B | C | D |
| Direktīvas 2006/112/EK 211.panta otrā rindkopa | Likumprojekta 5.pants (Pievienotās vērtības nodokļa likuma 85.panta ceturtā daļa) | Ieviests pilnībā | Likumprojekts neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Pilnībā izmantota ES tiesību aktā paredzētā rīcības brīvība, nosakot nosacījumus atļaujas piešķiršanai izmantot PVN režīmu preču importa darījumos. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija | Nav |

 |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Par plānotajiem grozījumiem Pievienotās vērtības nodokļa likumā tika diskutēts Nacionālās trīspusējās sadarbības padomes 2018.gada 1.augusta sanāksmē un VID nodokļu konsultatīvās padomes 2018.gada 20.septembra sanāksmē, kurā piedalījās Finanšu ministrijas, Ekonomikas ministrijas, VID, Latvijas Darba devēju konfederācijas, Latvijas Tirdzniecības un rūpniecības kameras, Latvijas Tirgotāju asociācijas, Latvijas Pašvaldību savienības, Lauksaimnieku organizāciju sadarbības padomes, Ārvalstu investoru padomes Latvijā nodokļu darba grupas, Biedrības “Latvijas Būvuzņēmēju partnerība” un Latvijas Nodokļu konsultantu asociācijas pārstāvji. |
| 2. | Sabiedrības līdzdalība projekta izstrādē | Sabiedrības pārstāvji varēs līdzdarboties projekta izstrādē, rakstveidā sniedzot viedokļus par projektu, kas publicēts Ministru kabineta tīmekļvietnē sadaļā “Valsts kanceleja” – “Sabiedrības līdzdalība” <https://mk.gov.lv/content/ministru-kabineta-diskusiju-dokumenti>. |
| 3. | Sabiedrības līdzdalības rezultāti | Pēc diskusijām Nacionālās trīspusējās sadarbības padomes 2018.gada 1.augusta sanāksmē un VID nodokļu konsultatīvās padomes 2018.gada 20.septembra sanāksmē iebildumi no nevalstiskā sektora partneriem par plānotajiem grozījumiem Pievienotās vērtības nodokļa likumā netika izteikti. |
| 4. | Cita informācija | Nav |
| **VII. Tiesību akta projekta izpildes nodrošināšana un tās ietekme uz institūcijām** |
|

|  |  |  |
| --- | --- | --- |
| 1. | Projekta izpildē iesaistītās institūcijas | VID |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts nemainīs pārvaldes funkcijas un institucionālo struktūru, kā arī netiks veidotas jaunas institūcijas, savukārt esošās institūcijas netiks likvidētas vai reorganizētas. |
| 3. | Cita informācija | Nav |

 |

Finanšu ministrs Jānis Reirs

1. Valsts ieņēmumu dienesta dati uz 2018.gada 1.novembri [↑](#footnote-ref-1)
2. Nodokļu maksātājs “labuma guvējs” ir gala posma dalībnieks darījumu “ķēdē”, kurš iegādājas preces un/vai pakalpojumus no nodokļu maksātāja “bufera” (arī no “fiktīva” nodokļu maksātāja) un pārdod preces un/vai pakalpojumus iekšzemes nodokļu maksātājam vai citas Eiropas Savienības dalībvalsts nodokļu maksātājam, pieprasa PVN atmaksu par savām preču un/vai pakalpojumu iegādēm, vai samazina PVN summu. Nodokļu maksātājs “labuma guvējs” parasti ir reģistrēts iekšzemē vai citā Eiropas Savienības dalībvalstī kā PVN maksātājs. [↑](#footnote-ref-2)
3. Nodokļu maksātājs “buferis” jeb “starpnieks” ir nodokļu maksātājs, kurš ir iesaistīts savstarpējo darījumu “ķēdē”. Tas pilda savas PVN saistības un iesniedz PVN deklarācijas, tomēr darbības mērķis ir izjaukt kontrolējamu saikni starp “fiktīvu” nodokļu maksātāju un nodokļu maksātāju “patiesā labuma guvēju”, kas vēlas saņemt PVN atmaksu vai samazināt valsts budžetā iemaksājamo PVN summu. [↑](#footnote-ref-3)
4. Atbilstoši Pilsonības likumam pastāvīgā dzīvesvieta ir vieta, kuru persona deklarējusi kā savu dzīvesvietu, kurā tā faktiski dzīvo un var to apliecināt, iesniedzot valsts, pašvaldības vai komersanta izziņu vai citus pierādījumus, kas apstiprina faktu, ka persona dzīvo Latvijā. [↑](#footnote-ref-4)
5. Saskaņā ar Imigrācijas likuma 1.panta 1.punktu ārzemnieks ir persona, kura nav Latvijas pilsonis vai Latvijasnepilsonis. [↑](#footnote-ref-5)
6. Līguma par Eiropas Savienību un Līguma par Eiropas Savienības darbību 65.pants. [↑](#footnote-ref-6)
7. Satversmes komentāri. VIII nodaļa. Cilvēka pamattiesības. 96.- 97.lpp. [↑](#footnote-ref-7)
8. Likuma “Par nodokļiem un nodevām” 18.panta pirmās daļas 2.punkts. [↑](#footnote-ref-8)
9. Fiskālā ietekme uz valsts budžeta ieņēmumiem ir aprēķināta, ņemot vērā grozījumu Pievienotās vērtības nodokļa likumā spēkā stāšanos 2019.gada 1.jūlijā. [↑](#footnote-ref-9)
10. Valsts ieņēmumu dienesta dati uz 2018.gada 31.augustu. [↑](#footnote-ref-10)
11. Fiskālā ietekme uz valsts budžeta ieņēmumiem ir aprēķināta, ņemot vērā grozījumu Pievienotās vērtības nodokļa likumā spēkā stāšanos 2019.gada 1.jūlijā. [↑](#footnote-ref-11)
12. Fiskālā ietekme uz valsts budžeta ieņēmumiem ir aprēķināta, ņemot vērā grozījumu Pievienotās vērtības nodokļa likumā spēkā stāšanos 2019.gada 1.jūlijā. [↑](#footnote-ref-12)